**Párty**

Kornélia je obyčajné pätnásťročné dievča, ktoré chodí do deviatej triedy na základnej škole. Dobre sa učí, výborne si rozumie so svojimi spolužiakmi a vychádza s rodičmi. Teda väčšinou. Niekedy, ako ona hovorí: „ Je nemožné sa s rodičmi dohodnúť “. Ako napríklad vtedy, keď... Nebudem však predbiehať. Začnem od začiatku.

V jeden mimoriadne slnečný piatok prišla Kornélia do školy s pozoruhodne dobrou náladou. Jej dobrý spolužiak a kamarát Mišo mal dnes narodeniny a ona sa tešila, ako mu zagratuluje a dá mu darček. Kornélia bola zvedavá, čo na svoj sviatok vymyslel, pretože svojimi „vynikajúcimi“ nápadmi bol povestný.

Hneď ako vošla do triedy, vykríkla: „ Všetko najlepšie, Mišo! “ a odovzdala mu darček. O chvíľu neskôr sa Mišo dôležito poobzeral po triede a zvolal: „ Keďže už ste tu všetci “, veľavýznamne kývol hlavou smerom ku Kori ( tak volali kamaráti Kornéliu ), „chcel by som vám oznámiť, čo plánujem ako oslávenie môjho sviatku.“ Trieda napäto stíchla a Mišo sa víťazoslávne uškŕňal. „ Dnes večer bude u mňa párty!“ Trieda vybuchla do nadšeného jasotu. „Pozvaní sú všetci,“ a vzápätí dodal, „ očakávam vás u mňa o ôsmej!“

„No dokelu,“ pomyslela si Kori a v duchu si prehrávala, ako povie rodičom, že chce ísť na párty a vráti sa až v noci. Navonok však nič nedala najavo a spolu s ostatnými celý deň riešila podrobnosti tejto „ udalosti roka“. Keď sa po školskom obede pobrala domov, rozhodla sa, že na to pôjde nenápadne. Hneď ako prišla domov, zložila tašku a pustila so do upratovania celého bytu. Keď prišla domov jej mamina, uvarila jej čaj a zobrala nákup. „Čo sa to s tebou stalo?“ spýtala sa prekvapená mamina, keď zbadala, že sa celý byt leskne. „ Ale nič,“ povedala s anjelským úsmevom Kori. „Ale no tak, veď ťa poznám,“ vyzvedala mamina. Kori sa rozhodla vyrukovať s pravdou von. „Chcela by som dnes večer ísť na jednu párty o ôsmej a vrátila by som sa až v noci.“ „No tak to v žiadnom prípade, mladá dáma, nebudeš sa po nociach túlať po meste. Ak chceš ísť na párty, budeš o pol desiatej doma,“ rozhodla mamina. „ Veď tam bude každý!“ žobronila Kori. „ Nie, povedala som a koniec,“ vyhlásila mamina a Kori namrzene odišla do svojej izby. „ Na tú párty sa jednoducho musím nejako dostať,“ pomyslela som si odhodlane. „A  keď mamu jedenkrát neposlúchnem, nič sa nemôže stať, no nie? Už len musím vymyslieť plán,“ rozmýšľala Kori.

O polhodinu mala Kori plán vymyslený, už len čakala na príhodnú chvíľu. Predstierajúc únavu si ľahla do postele už o pol deviatej. Na sebe však nemala pyžamo, ale rifle s umelými dierami na kolenách a úzky top mentolovej farby. Pod posteľou mala ukrytú malú športovú kabelku a sivé tenisky na opätku. Takto ležala nepohnute a bdelo až do pol desiatej, keď si aj jej rodičia ľahli spať. Vtedy vyskočila z postele, zobrala zo skrine prvé oblečenie, ktoré jej prišlo pod ruku a napchala ho zhúžvané pod perinu tak, aby to vyzeralo, že v posteli je ona. Na miesto, kde by mala byť jej hlava, dala vankúš, aby to vyzeralo tak, že zaspala s hlavou pod vankúšom.

Odrazu začula tiché kroky. Ťap – ťap – ťap. Ustrnula tak, ako bola, keď kľačala pred posteľou a robila posledné úpravy. Kroky už počula tak zreteľne, až sa jej zdalo ,že už sú pri nej. V tom okamihu, sekundu predtým, ako Korinina mamina vošla do miestnosti, urobila to jediné, čo jej napadlo - skočila do skrine a zabuchla za sebou dvere. „Kori, ty ešte nespíš?“ počula tlmený hlas svojej mamy. V skrini sa neodvážila ani pohnúť. Na nos sa jej tlačili tričká, takže sa jej chcelo kýchnuť. Okolo rúk sa jej ako hady ovíjali opasky a na hlavu jej spadol vešiak, takže sa jej na chvíľu zjavili pred očami hviezdičky a zatočila sa jej hlava. Navyše v skrini bola tma a Kori tmu neznášala. Medzitým sa jej mamina čoraz viac blížila k posteli, v ktorej mala Kori byť. O chvíľu si však s úľavou vydýchla. Jej mamina si zrejme myslela, že sa jej to len zdalo a odšuchtala sa naspäť do postele. Kori ešte chvíľu počkala a potom opatrne vyšla zo skrine. Potichu si zobrala spod postele tašku, obula si tenisky, otvorila okno a vyšplhala sa na parapet. V duchu si gratulovala, že ich byt je na prízemí, lebo inak by jej plán stroskotal. Prudko sa nadýchla a zoskočila. Okno bolo síce nízko, no keďže mala opätky, horko ťažko sa pri doskoku udržala na nohách. Potom zvonku zabuchla okno a spokojne si vydýchla. Dokázala to! Začali ju však trápiť výčitky svedomia, no zahnala ich preč. Tým, že porušila asi najväčší zákaz, aký jej mama kedy dala, sa bude zaoberať neskôr. Rýchlo si prehodila tašku cez plece a rozbehla sa. Bolo 9:30. Párty už bola určite v plnom prúde.

Keď o 15 minút zadýchaná dobehla pred Mišov dom, jasne počula hlasnú hudbu, smiech a veselé výkriky. Zazvonila. A znova. Až na tretíkrát jej dvere otvoril vysmiaty Mišo: „Čauko, poď ďalej. Už sme čakali len na teba. Si sa nejako zdržala, nie?“ Kori vyhýbavo niečo zamrmlala a radšej sa len spýtala , kde je kúpeľňa. „Vyjdeš hore po schodoch a zabočíš doľava. Ale pohni si, aby sme mohli konečne začať. Kori prikývla a rozbehla sa po schodoch. Podľa Mišových pokynov našla kúpeľňu a zamkla sa v nej. Z tašky vytiahla svoje „pracovné nástroje“. Najprv si vlasy, ktoré sa jej zachlpili ,rozčesala kefou a potom si ich už len jemne upravila navlhčeným hrebeňom. Potom si starostlivo rozotrela po celej tvári make-up, na mihalnice si rozotrela špirálu a na pery si naniesla čerešňový lesk. Spokojná sama so sebou vyšla z kúpeľne a vydala sa tým smerom, odkiaľ sa ozývala hlasná hudba. Vošla do obývačky. Keď ju Mišo zbadal, vykríkol: „Teraz začne ozajstná zábava!“ a pustil hudbu ešte o pár decibelov hlasnejšie. Kori sa pridružila ku svojej najlepšej kamarátke Lucke a s ňou trávila celú párty.

Po hodinách tancovania už Kori neuveriteľne boleli nohy. Sadla si teda na sedačku, že si odpočinie a pritom jej pohľad padol na hodinky. Skoro dostala infarkt! Bolo 5:30!!! O takomto čase ju mama zvyčajne budí, aby šla kúpiť do pekárne čerstvé rožky na raňajky.

Kori schmatla tašku, zamrmlala pár slov na pozdrav a už sa rútila po ulici. „Ako je možné, že ten čas tak rýchlo ušiel? Veď som ešte len pred chvíľou prišla! Na iné myšlienky jej nezostal čas. O 10 minút sa už šplhala na vonkajší parapet svojej izby. Plecom buchla do privretého okna, aby sa otvorilo. Prešla na vnútornú časť parapetu, pozrela sa do izby a...... Skoro omdlela. V strede izby stála jej mamina so zlostným výrazom v tvári. Kori si utrápene pomyslela, čo si jej mama asi myslí, keď ju o pol šiestej ráno vidí vyparádenú, namaľovanú a s opätkami čupieť na parapete. ..

„To sa bude ťažko vysvetľovať“, vzdychla si Kori a odhodlane skočila do izby v ústrety maminmu hnevu....

Terezka Pápežová, 7.B

ZŠ A. Sládkoviča Sliač